Teele Viira

**Teele Viira** (sündinud 29. juulil 1988) on eesti poplaulja. 

Ta sai tuntuks 2011. aasta kevadhooaja meelelahutussaatesarjas "Eesti otsib superstaari", kus saavutas viienda koha.

## Haridus
Viira on pärit Saaremaalt ning lõpetanud Lümanda Põhikooli ja 2007. aastal Kuressaare Gümnaasiumi.

Gümnaasiumiõpilasena mängis ta FC Kuressaare naiskonnas jalgpalli. Abituriendina jõudis ta 2007. aastal Eesti Koolimissi lõppvõistlusele.

Aastatel 2007–2011 õppis ta Georg Otsa nimelises Tallinna Muusikakoolis pop- ja džässlaulu.

## Muusika

Laulmist hakkas Viira õppima 16-aastaselt Laine Lehto juhendamisel huvikoolis Inspira. 2005. aastal osales Eesti Televisiooni laulusaates "Kaks takti ette" ja 2008. aastal Nuku- ja Noorsooteatri segakoori lauljana "Laululahingus". Konkursil "Eesti laul 2011" astus ta üles Getter Jaani esitatud ja võistluse võitnud loo "Rockefeller Street" taustalauljana. Düsseldorfi Eurovisioonile minekust loobus ta aga "Superstaari" saates edasipääsemise tõttu.

Enne "Superstaari" saadet laulis ja mängis ta ka tüdrukutebändis BLiSS, lisaks tegutses selle mänedžerina.

Aastatel 2013–2014 laulis ta ansamblis Sounds of September.

Aastatel 2014–2015 töötas ta Tallinnas restoranis-džässiklubis Clazz programmijuhina.

2016. aastast musitseeris Viira koos Eero Järvistega elektroonilise muusika projektis White Girl Wanted. Muu hulgas sündis seal muusikavideo "Not Getting Older".

Ehkki kammerliku bluusi- ja soulilauljana teati Viirat varemgi, hakkas ta umbes 2018. aastast neid žanre viljelema varasemast rohkem tähelepanu tõmmates, suurematel lavadel ning koostöös selliste juba end tõestanud ansamblitega nagu Raul Ukareda Band ja Raul Vaigla Band ning jämmides koos Jan Uuspõllu, Tanel Padari, Emil Rutiku ja teiste armastatud solistidega. Sestpeale on ta korduvalt esinenud nii Haapsalu bluusifestivali Augustibluus kui ka džässifestivali Jazzkaar kontsertidel.

Ta on laulusolistina esinenud Tallinki Rootsi liini kruiisilaevade meelelahutuskavades.

### "Eesti otsib superstaari"
Viira osales 2011. aastal telesaates "Eesti otsib superstaari" ja saavutas 5. koha.

Teele Viira jõudis superstaari lõppvõistlusele Tallinnas toimunud eelvooru kaudu. Kohtunikud saatsid Teele Viira finaali 27. märtsil 2011 "tütarlaste nädala" 1. stuudiovoorus, kus ta esitas Kings of Leoni laulu "Sex on Fire".

#### Saates "Eesti otsib superstaari" esitatud laulud

### Muusikalavastused
Märtsis 2010 esietendunud Eesti Nukuteatri noortemuusikalis "Keskkoolimuusikal" (lavastaja Andres Dvinjaninov) mängis Teele Viira kandvat rolli, mustanahalist Taylor McKessiet. 2011. aasta augustis mängis ta sama lavastaja käe all Viimsi Suveteatri muusikalises lastelavastuses "Limpa ja mereröövlid".

### Singlid
* "City Nights" (detsember 2011)
* "Osta mind ära" [koos Kuri Kaamosega] (mai 2012)
* "Ring the alarm" [koos Tuuli & Ulaga] (detsember 2012)
* "Life is a Journey" [Sounds of September] (mai 2013)

## Muu töö ja meelelahutus
Teele Viira on olnud telesaadete "Laulupealinn", "Tantsi tagumik trimmi", "Eesti asi" ja "Reisijaht" saatejuht ning juhtinud ka meelelahutusüritusi (teemapäev "Targa tuleviku tuleproov", kübervõistlus "Kübernaaskel 2023" jms).

21. märtsil 2012 osales ta Swissôtel Tallinna elujõu päeva raames ekstreemspordiüritusel ning laskus 117 meetri kõrguselt Swissôteli hoone katuselt köie abil maapinnale.

### Pokker
Alates 2010. aastast on Viira mänginud pokkerit ja olnud edukas turniiripokkeris. 2012. aastal tuli ta koos Raigo Vakraga segapaarismängus Eesti meistriks. 2021. aastal võitis ta individuaalselt OlyBetis toimunud turniirisarja ETPF Online Poker Series 2021 avavõistluse.

2022. aastal osales ta heategevuslikus pokkerisarjas "Double Grind Green Road to the Kings of Tallinn".

2023. aasta mais võitis ta Olympic Park Casino pokkerisaalis toimunud "Tähtede turniiri", kus osales 15 avaliku elu tegelast ja tema finaalivastane oli Jüri Butšakov. 

Alates 2023. aastast töötab Teele Viira Olympic Casino pokkerifestivalide meediatiimis, kus tema ülesandeks on festivalipäevadest kokkuvõtete tegemine ning mängijate ja töötajate intervjueerimine. 

## Isiklikku
Tal on poeg Charlie (sündinud 2018) ja tütar Adeele Savanna (sündinud 2021).

Ta on lühemat aega tegelnud vehklemisega, lisaks huvitub ta konstallatsiooniteraapiast.

## Viited